**Αρχείο Ν. Βλάχου**

**Σύντομη ιστορική αναφορά για τη μελέτη των εγγράφων του φακέλου ΚΣΤ**

Ο φάκελος ΚΣΤ΄ του Αρχείου Ν. Βλάχου αναφέρεται στην αποστολή του καθηγητή στη Δωδεκάνησο το 1946 και το 1947, με εντολή της ελληνικής κυβέρνησης, εν όψει της Ένωσης (ή Ενσωμάτωσης) με την Ελλάδα.

Από το 1912 έως το 1943 τα Δωδεκάνησα βρίσκονταν υπό ιταλική κατοχή και κυριαρχία. Μετά τη συνθηκολόγηση της Ιταλίας, τον Σεπτέμβριο του 1943, πέρασαν στους Γερμανούς. Αμέσως μετά το τέλος του Β΄ Παγκοσμίου Πολέμου, στις 9.5.1945 εγκαταστάθηκε βρετανική στρατιωτική διοίκηση. Στην παράδοση των Γερμανών συμμετείχε και ελληνικό στρατιωτικό σώμα, τμήμα του Ιερού Λόχου, υπό τον συνταγματάρχη Χρ. Τσιγάντε. Η Ελλάδα διεκδικούσε φυσικά τα νησιά μετά τον πόλεμο, αλλά αυτό δεν ήταν εύκολη υπόθεση. Στη συνδιάσκεψη της ειρήνης στο Παρίσι οι υπουργοί Εξωτερικών των Η.Π.Α, Σοβιετικής Ένωσης, Βρετανίας και Γαλλίας στις 27.6.1946 συμφώνησαν τελικά για την απόδοση της Δωδεκανήσου στην Ελλάδα. Η σχετική συνθήκη, ανάμεσα στις νικήτριες Δυνάμεις και την Ιταλία, υπογράφηκε στις 10.2.1947. Στις 31.3.1947 οι Βρετανοί παρέδωσαν τη διοίκηση στην ελληνική στρατιωτική αποστολή. Με το ΦΕΚ της 9.1.1948 (με αναδρομική ισχύ από 28.1.1947) αναγνωρίστηκαν μέρος της ελληνικής επικράτειας.

Ο Ν. Βλάχος απεστάλη πρώτη φορά το καλοκαίρι του 1946 στην Δωδεκάνησο. Ο στόχος ήταν να μελετήσει επιτόπου τα προβλήματα της εκπαίδευσης των Δωδεκανησίων, μετά την μακροχρόνια κατοχή των Ιταλών και την οργανωμένη εκ μέρους τους προσπάθεια αφελληνισμού. Επέστρεψε το 1947, κάτω από ελληνική πια στρατιωτική διοίκηση, για να επιτύχει την προσαρμογή της χαώδους εκπαιδευτικής κατάστασης των νησιών στο εκπαιδευτικό και διοικητικό σύστημα του ελληνικού κράτους. Το προσωπικό του αρχείο από αυτή την αποστολή σώζεται στον φάκελο ΚΣΤ΄, σε 327 φύλλα αρχειακού υλικού, χωρισμένου σε πέντε δεσμίδες. Τα έγγραφα δείχνουν πώς παρεμβαίνει ένας καθηγητής Πανεπιστημίου, ο Νικόλαος Βλάχος, ιστορικός, με παιδαγωγική επίσης κατάρτιση και εμπειρία διοίκησης εκπαιδευτικών μονάδων, σε μια λεπτή εθνική αποστολή. Επίσης, παρουσιάζεται μια χαρακτηριστική περίπτωση στενής σύνδεσης μεταξύ της εκπαίδευσης και της εθνικής ταυτότητας.